राष्ट्रीय राजधानी दिल्ली स्थि‍त जवाहर लाल नेहरू विश्वविद्यालय में देश विरोधी नारेबाजी को लेकर छात्रों की गिरफ्तारी का मामला तूल पकड़ता जा रहा है. सोमवार से छात्र संघ की हड़ताल के बाद अब मंगलवार से छात्रों की रिहाई की मांग को लेकर जेएनयू टीचर्स एसोसिएशन ने भी हड़ताल पर जाने की घोषणा ने की है. लेकिन इन सब के बीच जेएनयू के वाइस चांसलर जगदीश कुमार ने पुलिस की कार्रवाई को सही ठहराया है.

जगदीश कुमार ने सोमवार को एक प्रेस कॉन्फ्रेंस बुलाकर बताया कि दिल्ली पुलिस द्वारा मांगे गए सबूत पुलिस विभाग को सौंप दिए गए हैं. हालांकि वह इस दौरान अहम सवालों को टाल गए. लेकिन उन्होंने यह कहकर पुलिस की कार्रवाई को सही ठहराया कि पुलिस ने शुरुआती सबूतों के आधार पर ही छात्रों को गिरफ्तार किया होगा.

'हमने पुलिस को जांच करने को कहा'

जेएनयू छात्रसंघ अध्यक्ष कन्हैया कुमार की गिरफ्तारी, विवादित विडियो की जानकारी और पुलिस द्वारा हिरासत में लिए गए विश्वविद्यालय छात्रों के खिलाफ लगे आरोपों का ब्योरा देने जैसे जरूरी सवालों का VC ने कोई जवाब नहीं दिया. उन्होंने कहा, 'हमने पुलिस को मामले की जांच करने को कहा है.' उन्होंने बताया कि इस पूरे प्रकरण की जांच खुद विश्वविद्यालय की एक जांच समिति भी कर रही है. विश्वविद्यालय परिसर में पुलिस के प्रवेश पर बोलते हुए उन्होंने कहा, 'मैं आखिरी इंसान होऊंगा जो चाहूंगा कि परिसर में पुलिस कदम रखे.'

इस पूरे विवाद के सामने आने के बाद सोमवार को पहली बार वीसी जगदीश कुमार मीडिया के सामने आए. उन्होंने कहा, 'दिल्ली पुलिस ने शुरुआती तौर पर आरोपी लड़कों के खिलाफ विडियो में कुछ पाया होगा, इसी आधार पर उनसे पूछताछ की जा रही है. पुलिस आगे जांच करेगी और उसके बाद ही जरूरी कार्रवाई की जाएगी.'

कायम हो पढ़ाई-लिखाई का महौल

विश्वविद्यालय के छात्रों द्वारा कन्हैया कुमार की रिहाई को लेकर किए गए विरोध और हड़ताल के ऊपर बोलते हुए उन्होंने कहा कि परिसर में हड़ताल की कोई जरूरत नहीं है. उन्होंने कहा कि बातचीत के रास्ते खुले हुए हैं. वीसी ने कहा कि वह खुद भी अभिव्यक्ति की आजादी के पक्षधर हैं. उन्होंने अपील की कि विवाद से दूर, विश्वविद्यालय परिसर में पढ़ाई-लिखाई का माहौल फिर से कायम होना चाहिए.

गौरतलब है कि कन्हैया कुमार को पुलिस ने पिछले तीन दिन से रिमांड में रखा है. छात्र उनकी रिहाई की मांग कर रहे हैं . इस मांग के समर्थन में शुरू की गई छात्रों की हड़ताल में JNU के कई शिक्षक-प्रफेसर भी शामिल होने की उम्मीद है. छात्र अब वीसी का भी विरोध कर रहे हैं. उनके दफ्तर के बाहर छात्रों का विरोध जारी है.